CELEX: 32018D1553
Language: lv
Date: 2018-10-15 00:00:00
Title: Komisijas Īstenošanas lēmums (ES) 2018/1553 (2018. gada 15. oktobris) par trešo valstu nacionālo augu aizsardzības organizāciju izsniegto elektronisko fitosanitāro sertifikātu atzīšanas nosacījumiem (izziņots ar dokumenta numuru C(2018) 5370) (Dokuments attiecas uz EEZ.)

17.10.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 260/22
               
            
         KOMISIJAS ĪSTENOŠANAS LĒMUMS (ES) 2018/1553
         (2018. gada 15. oktobris)
         par trešo valstu nacionālo augu aizsardzības organizāciju izsniegto elektronisko fitosanitāro sertifikātu atzīšanas nosacījumiem
         
            
               (izziņots ar dokumenta numuru C(2018) 5370)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 13. panta 1. punktu,
         tā kā:
         
                     (1)
                  
                  
                     Direktīva 2000/29/EK paredz, ka V pielikuma B daļā norādītajiem augiem, augu produktiem vai citiem objektiem, kuru izcelsme ir trešā valsts un kuri ievesti Savienības muitas teritorijā, no to ievešanas Savienībā jābūt pievienotam vajadzīgā attiecīgā oficiālā fitosanitārā sertifikāta oriģināleksemplāram. Pieprasītā fitosanitārā sertifikāta paraugs dots Starptautiskās augu aizsardzības konvencijas (“IPPC”) pielikumā.
                  
               
                     (2)
                  
                  
                     Direktīva 2000/29/EK paredz, ka elektroniskos fitosanitāros sertifikātus var atzīt, ja izpildīti attiecīgie Komisijas noteiktie nosacījumi.
                  
               
                     (3)
                  
                  
                     Sistēma TRACES, kas ar Komisijas Lēmumu 2004/292/EK (2) ieviesta saskaņā ar Padomes Direktīvu 90/425/EEK (3), ir Komisijas tīmekļa rīks to sanitāro un fitosanitāro prasību izpildes sertifikācijai, kas noteiktas attiecībā uz Savienības iekšējo tirdzniecību ar dzīvniekiem, spermu un embrijiem, pārtiku, barību un augiem, un datu ievadei par dzīvnieku, spermas un embriju, pārtikas, barības un augu importu Savienībā. Tajā visu sertifikācijas procesu iespējams veikt elektroniski, un tā veicina informācijas apmaiņu starp attiecīgajiem tirdzniecības partneriem un kontroles iestādēm.
                  
               
                     (4)
                  
                  
                     Sistēmā TRACES iespējams augšupielādēt tādu papīra formā izdotu fitosanitāro sertifikātu kopijas, kurus izdevušas trešo valstu nacionālās augu aizsardzības organizācijas. Dalībvalstu nacionālajām sertifikācijas sistēmām var būt līdzīgas funkcijas.
                  
               
                     (5)
                  
                  
                     Apvienoto Nāciju Organizācijas Tirdzniecības atvieglošanas un elektronisko darījumu centrs (“ANO/TAEDC”) izstrādājis tehniskos standartus transakciju vienkāršošanai un tādējādi veicina globālās tirdzniecības izaugsmi. Minētie standarti ir būtiski bezpapīra tirdzniecības sistēmu ieviešanā, un tajos aprakstīti informācijas apmaiņas datu formāti. Paplašināmās iezīmēšanas valoda (“XML”) ir vispārēji pieņemts ziņojumu formāts tādu dokumentu datu organizēšanai un aprakstīšanai kā fitosanitārie sertifikāti.
                  
               
                     (6)
                  
                  
                     Tāpēc atbilstībai ANO/TAEDC standartiem un to izmantošanai XML formātā vajadzētu būt par priekšnosacījumu elektronisko fitosanitāro sertifikātu atzīšanai Savienībā.
                  
               
                     (7)
                  
                  
                     Eiropas Parlamenta un Padomes Regula (ES) Nr. 910/2014 (4) nosaka uzticamības pakalpojumu noteikumus un izveido tiesisko regulējumu attiecībā uz elektroniskajiem parakstiem, elektroniskajiem zīmogiem, elektroniskajiem laika zīmogiem, elektroniskajiem dokumentiem, elektroniskajiem piegādes pakalpojumiem un sertifikācijas pakalpojumiem tīmekļa vietņu autentifikācijai, kas nepieciešami, lai elektroniskās identifikācijas līdzekļiem piešķirtu zināmu ticamības pakāpi.
                  
               
                     (8)
                  
                  
                     Regula (ES) Nr. 910/2014 ievieš nepieciešamās drošības prasības, kas jāizpilda, izmantojot dažādas tehnoloģijas. Jo īpaši tā nosaka prasības attiecībā uz kvalificētu uzticamības pakalpojumu sniedzējiem, kas sniedz kvalificētus elektroniskos parakstus un zīmogus, un attiecībā uz nekvalificētu uzticamības pakalpojumu sniedzējiem, kas sniedz uzlabotus elektroniskos parakstus un zīmogus. Abi pakalpojumu sniedzēji spēj nepārprotami identificēt parakstītāju vai zīmoga radītāju.
                  
               
                     (9)
                  
                  
                     Lai uzturētu pienācīgu elektroniskās identifikācijas līdzekļu un elektronisko sertifikātu drošības līmeni, lai sertifikācijas procesu digitalizētu saskaņā ar Komisijas 2015. gada 6. maija paziņojumu “Digitālā vienotā tirgus stratēģija Eiropai” (5) un lai harmonizētu dalībvalstu standartus, ir lietderīgi, ka elektronisko fitosanitāro sertifikātu atzīšanas nosacījumi atbilst Regulas (ES) Nr. 910/2014 noteiktajiem standartiem un jo īpaši standartiem, kas attiecas uz kvalificētu elektronisko parakstu, zīmogu un laika zīmogu un uzlabotu elektronisko parakstu un zīmogu.
                  
               
                     (10)
                  
                  
                     Tomēr, lai šo lēmumu būtu iespējams īstenot pakāpeniski un lai netiktu pārtraukta tirdzniecība, ir lietderīgi uz ierobežotu laiku atzīt, ka elektroniskie fitosanitārie sertifikāti izpilda Regulas (ES) Nr. 910/2014 noteiktos kritērijus attiecībā uz elektronisko parakstu un zīmogu.
                  
               
                     (11)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Priekšmets
            Šis lēmums nosaka trešo valstu nacionālo augu aizsardzības organizāciju izsniegto elektronisko fitosanitāro sertifikātu atzīšanas nosacījumus.
         
         
            2. pants
            Trešo valstu nacionālo augu aizsardzības organizāciju izsniegto elektronisko fitosanitāro sertifikātu atzīšanas nosacījumi
            
               1.   Fitosanitāro sertifikātu, kurā norādīta informācija, kas prasīta Starptautiskās augu aizsardzības konvencijas (“IPPC”) pielikumā dotajā fitosanitārā sertifikāta paraugā, atzīst par elektronisku fitosanitāro sertifikātu, ja izpildītas visas turpmāk minētās prasības:
               
                           a)
                        
                        
                           trešās valsts nacionālā augu aizsardzības organizācija to izsniegusi vienā no šīm sistēmām:
                           
                                       i)
                                    
                                    
                                       sistēmā TRACES;
                                    
                                 
                                       ii)
                                    
                                    
                                       dalībvalsts nacionālajā sertifikācijas sistēmā;
                                    
                                 
                                       iii)
                                    
                                    
                                       tādā trešās valsts elektroniskās sertifikācijas sistēmā, kuras datus var koplietot sistēma TRACES vai dalībvalsts nacionālā sertifikācijas sistēma;
                                    
                                 
                     
                           b)
                        
                        
                           tā pamatā ir ANO/TAEDC standarts un tam izmantots XML formāts;
                        
                     
                           c)
                        
                        
                           to parakstījis pilnvarotais ierēdnis ar uzlabotu vai kvalificētu elektronisko parakstu, kas definēts attiecīgi Regulas (ES) Nr. 910/2014 3. panta 11. un 12. punktā;
                        
                     
                           d)
                        
                        
                           tas apzīmogots ar attiecīgi Regulas (ES) Nr. 910/2014 3. panta 26. un 27. punktā definētu uzlabotu vai kvalificētu elektronisko zīmogu, ko uzlikusi izsniedzēja nacionālā augu aizsardzības organizācija, vai ar uzlabotu vai kvalificētu elektronisko zīmogu, ko uzlicis izsniedzējas nacionālās augu aizsardzības organizācijas juridiskais pārstāvis;
                        
                     
                           e)
                        
                        
                           tajā ir kvalificēts elektroniskais laika zīmogs, kas definēts Regulas (ES) Nr. 910/2014 3. panta 34. punktā.
                        
                     
            
               2.   Ja elektroniskais fitosanitārais sertifikāts izsniegts saskaņā ar 1. punkta a) apakšpunkta iii) punktu, dalībvalstis un Komisija savu saņemšanas sistēmu izstrādā tā, ka datu apmaiņu sistēma apstiprina ar uzlaboto vai kvalificēto elektronisko parakstu, ar ko parakstījusi izsniedzēja nacionālā augu aizsardzības organizācijas, vai ar uzlaboto vai kvalificēto elektronisko parakstu, ar ko parakstījis izsniedzējas nacionālās augu aizsardzības organizācijas juridiskais pārstāvis. Šajā gadījumā 1. punkta c) apakšpunktu nepiemēro.
            
            
               3.   Atkāpjoties no 1. punkta c) un d) apakšpunkta prasībām un 12 mēnešu laikposmā, kas beidzas 2019. gada 15. oktobrī, fitosanitāro sertifikātu par elektronisku fitosanitāro sertifikātu atzīst, ja pilnvarotais ierēdnis to parakstījis ar elektronisko parakstu, kas definēts Regulas (ES) Nr. 910/2014 3. panta 10. punktā, un ja tas apzīmogots ar izsniedzējas nacionālās augu aizsardzības organizācijas elektronisko zīmogu, kas definēts Regulas (ES) Nr. 910/2014 3. panta 25. punktā, vai izsniedzējas nacionālās augu aizsardzības organizācijas juridiskā pārstāvja elektronisko zīmogu.
            
         
         
            3. pants
            Adresāti
            Šis lēmums ir adresēts dalībvalstīm.
         
         
            Briselē, 2018. gada 15. oktobrī
            
               
                  Komisijas vārdā –
               
               
                  Komisijas loceklis
               
               Vytenis ANDRIUKAITIS
            
         
         
            (1)  OV L 169, 10.7.2000., 1. lpp.
         
         
            (2)  Komisijas 2004. gada 30. marta Lēmums 2004/292/EK par TRACES sistēmas ieviešanu, ar ko groza Lēmumu 92/486/EEK (OV L 94, 31.3.2004., 63. lpp.).
         
            (3)  Padomes 1990. gada 26. jūnija Direktīva 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (OV L 224, 18.8.1990., 29. lpp.).
         
            (4)  Eiropas Parlamenta un Padomes 2014. gada 23. jūlija Regula (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (OV L 257, 28.8.2014., 73. lpp.).
         
            (5)  COM(2015) 192 final.